**HONDA GL1800 GOLD WING TOUR, MODELOVÝ ROK 2021**

Dátum tlačovej správy: 5. január 2021

Základné informácie o modely: *Luxusný motocykel Gold Wing „Tour“ od Hondy – znovuzrodený v roku 2018 – s radikálnou redukciou hmotnosti, predným zavesením s dvojitými priečnymi ramenami, úplne novým, horizontálne uloženým šesťvalcovým motorom a 7-stupňovou voliteľnou dvojspojkovou prevodovkou, vstupuje do roku 2021 s väčším priestorom pre batožinu, uvoľnenejším posedom pre spolujazdca, novým materiálom sedadla a vyššou kvalitou zvuku. Jeho obsiahla technologická výbava obsahuje 7-palcový TFT displej, gyroskopickú navigáciu, Apple CarPlay™, Android Auto™, elektricky ovládaný štít, obsluhu inteligentným kľúčom Smart Key, 4 jazdné režimy, HSTC a systém asistencie rozjazdu do kopca Hill Start Assist – čo len podčiarkuje jej postavenie vlajkonosiča nových technológií.*

Obsah:

1. Úvod

2. Prehľad modelu

3. Kľúčové vlastnosti

4. Technické špecifikácie

**1. Úvod**

Honda Gold Wing od svojho uvedenia v roku 1975 vo forme naháča s objemom 1 000 cm3 vždy predstavovala absolútny vrchol jednostopových vozidiel. Ide o motocykel, ktorý sa do významnej miery vydal vlastnou cestou a v priebehu desaťročí rástol po stránke fyzických rozmerov, ako aj zdvihového objemu, a pritom si vybudoval dlhodobú a bezkonkurenčnú reputáciu vďaka svojmu luxusu, kvalite a pohodliu.

Pre rok 2018 sa však v reakcii na demografický vývoj a stav panujúci na trhu s motocyklami radikálne odklonil od tradičnej modernizačnej trajektórie. Modely GL1800 Gold Wing\* a Gold Wing „Tour“ sa vydali novým smerom. Boli od základu nové, stali sa uhladenejšími, ľahšími a svižnejšími – čo poteší každého, komu v hrudi tepe srdce pravého jazdca – a zároveň sa rozšírili o množstvo nových funkcií, ktoré upevnili ich reputáciu technologickej vlajkovej lode modelu Gold Wing vrátane voliteľnej sedemstupňovej dvojspojkovej prevodovky (DCT).

Výsledkom bolo, že príťažlivosť modelu Gold Wing Tour dokázala osloviť širšie masy a zaujať aj mladšiu generáciu motocyklistov, ktorá jeho predchádzajúce verzie toho času prehliadala. Novinky z roku 2020, štandardne montované LED hmlové svetlá, väčšie držadlá pre spolujazdca, ako aj vylepšenia odpruženia a ovládateľnosti pri nízkej rýchlosti vhodne dopĺňajú podmanivý horizontálne uložený šesťvalcový motor, ktorý bije v srdci tohto prémiového modelu od Hondy.

Pre rok 2021 dostáva model Gold Wing Tour zvýšenú nosnosť, vyššie pohodlie pre spolujazdca a vylepšenie audio systému, čím si ešte viac upevňuje svoju žiadanosť na trhu.

\* Pozri samostatnú tlačovú súpravu pre model Gold Wing.

**2. Prehľad modelu**

Motor a podvozok motocykla Gold Wing Tour boli pre vynovený model z roku 2018 navrhované súčasne, aby bolo možné posunúť jazdnú pozíciu dopredu a vďaka tomu vytvoriť omnoho kompaktnejší motocykel. Hliníkový nosný rám je konštruovaný okolo dvojitej priečnej prednej vidlice, ktorá umožňuje motoru sedieť v stroji vpredu – pri pohybe predného kolesa hore a dole vo zvislejšej rovine – a zároveň poskytuje vysoko kvalitnú reguláciu zavesenia kolies a stabilitu prednej nápravy vďaka tuhosti a zníženému treniu. Tlmenie zavesenia kolies sa nastavuje elektricky.

Horizontálne uložený šesťvalcový 24V motor, ktorý bol optimalizovaný na veľkosť tohto motocykla, nestratil nič zo svojej sily, lavíny krútiaceho momentu ani návykového prenosu výkonu. Pridanie elektronického ovládania plynu Throttle By Wire (TBW) prinieslo 4 jazdné režimy: TOUR, SPORT, ECON a RAIN; činnosť duálneho kombinovaného brzdového systému (D-CBS) sa mení v závislosti od zvoleného režimu. Funkcia asistenta pri rozjazde do kopca (Hill Start Assist, HSA) a automatické vypínanie motora pri voľnobehu (na modeli s voliteľnou prevodovkou DCT) sú zárukou jednoduchej obsluhy a nižšej spotreby paliva. Systém selektívneho riadenia krútiaceho momentu Honda (Honda Selectable Torque Control, HSTC) udržuje trakciu zadných kolies.

Manuálna prevodovka je 6-stupňová, zatiaľ čo prevodovka DCT ponúka 7 prevodových stupňov, pričom citlivosť spojky, rýchlosť radenia a rozsah otáčok pri radení nahor a nadol sú šité na mieru konkrétneho jazdného režimu. Zároveň je vybavená funkciou pomalého pohybu vpred a vzad. Motocykel s manuálnou prevodovkou využíva rovnaký elektrický reverzný systém, aký bol použitý v predchádzajúcich vyhotoveniach.

Model Gold Wing Tour prináša dokonalý pocit slobody, s čistým pôžitkom z jazdy a výkonom v kombinácii so štýlovým dizajnom. Aerodynamicky efektívna kapotáž usmerňuje prúdiaci vzduch okolo jazdca, zatiaľ čo predĺžený elektricky ovládaný štít sa prispôsobuje podľa vašich preferencií; sedadlá tiež poskytujú celodenné pohodlie a pre rok 2021 sú vybavené novým poťahom zo semišu/syntetickej kože. Uhol chrbtovej opierky spolujazdca je tiež pohodlnejší. Vylepšené reproduktory sprostredkúvajú kvalitnejšiu zvukovú kulisu. Zatiaľ čo funkcie ako ovládanie inteligentným kľúčom Smart Key, Apple CarPlay™, Android Auto™ a Bluetooth™ dodávajú novodobý komfort a pestré možnosti pripojenia.

Model Gold Wing GL1800 pre rok 2021 je k dispozícii v nasledujúcich farebných variantoch:

* Čierna metalíza Gunmetal Black Metallic
* Červená Candy Ardent Red (k dispozícii iba s prevodovkou DCT)

**3. Hlavné charakteristiky**

**3.1 Štýl a výbava**

* ***Ostré línie s modernou vyzývavosťou ohaľujú motocykel, ktorý sa pod nimi skrýva.***
* ***Dostatočná kapacita na batožinu na víkendové výjazdy; horný box sa rozrástol na 61 l***
* ***Nové sedadlá zo semišu/syntetickej kože, uvoľnenejší uhol opierky chrbta***
* ***Vylepšená kvalita zvuku***
* ***Elektricky ovládaný čelný štít s možnosťou nastavenia uhla a výšky***
* ***Tempomat pracuje hladko prostredníctvom elektricky ovládaného plynu (Throttle By Wire, TBW)***
* ***7-palcový TFT displej poskytuje informácie o jazde, navigácii a zvuku***
* ***Rozhrania Apple CarPlay™ a Android Auto™ umožňujú používanie smartfónov***
* ***Kompletné LED svietenie, LED hmlové svetlá a smerovky s automatickým vypínaním***
* ***Ovládanie inteligentným kľúčom Smart Key zvyšuje pohodlie štartovania a manipulácie s batožinou***
* ***Dve zásuvky USB typu C.***

Línie modelu Gold Wing Tour vyžarujú vycibrený atletický étos. Štýlové prevedenie prezentuje jedinečnú siluetu a vytvára atraktívny kontrast medzi pohodlím s dynamickými schopnosťami podvozku a motora a tradičnou prémiovou úrovňou zladenia, povrchovej úpravy a materiálov použitých na motocykli Gold Wing. Jeho „tvár“ je odvážne sklonená dopredu; v kombinácii s kompaktnými rozmermi kapotáže sa vyznačuje energickým stvárnením čelnej časti.

Hlavná línia karosérie, ktorá sa tiahne spredu dozadu, zdôrazňuje rozdielne funkcie jej hornej a dolnej časti. Ústredným prvkom je kapotáž s ostrými a pevnými plochými povrchmi a vycibrenými aerodynamickými detailmi. V človeku vyvoláva napätie, ktoré predznačuje ponúkaný výkonový potenciál.

Oko znalca pohladí aj samotný motocykel – predné zavesenie kolies s dvojitými priečnymi ramenami, horizontálne uložený šesťvalcový motor, výfuky – v celej svojej funkčnej kráse. Dizajnérske prvky spolu vytvárajú atraktívne štýlové stvárnenie podporené precíznym technickým vyhotovením a kvalitnou elektronikou

Model Gold Wing Tour pritom neopomína ani pohodlie, odvádzanie tepla a čo je najdôležitejšie, smerovanie vzduchu. Kapotáž usmerňuje prúd vzduchu okolo jazdca a spolujazdca a účinne vytvára príjemný chladný vánok.

Predĺžený elektrický štít ovládaný z ľavého riadidla poskytuje vynikajúcu ochranu pred vetrom a zároveň, v prípade potreby, umocňuje vnem priestoru a slobody. Nastavovanie uhla a výšky štítu je plynulé. Na želanie je k dispozícii väčší štít, plne nastaviteľný deflektor pre ruky a hornú časť tela a pevné deflektory pre oblasť holennej kosti a chodidlá.

Pokiaľ ide o posed, jazdec a spolujazdec sedia oddelene. Jazdec sa môže plne sústrediť na ovládanie motocykla. Tvar sedadla jazdca je pohodlný, poskytuje jazdcovi oporu a zároveň mu dáva slobodu pohybu, a poskytuje jednoduchý dosah na zem. Jazdec aj spolujazdec si odteraz majú možnosť vychutnávať luxusný nový poťah sedadla zo semišu/syntetickej kože; uhol chrbtovej opierky spolujazdca je tiež razom pohodlnejší – sklon sa mení zo 16° na 23°.

Použité je kompletné LED svietenie, pričom model Gold Wing Tour je vybavený dvojitými LED hmlovými svetlami. Spodná časť svetlometov používa na oboch stranách 5 leštených optických šošoviek, čím vo výsledku vzniká stretávacie svetlo v štýle *Jewel-Eye*. Používanie diaľkových svetiel (v hornej časti) vytvára stereoskopický dojem. Predné smerovky sú umiestnené v zrkadlách a tiež sa automaticky vypínajú; systém porovnáva rozdiel rýchlostí predných a zadných kolies a vypočítava, kedy je potrebné zrušiť signalizáciu vzhľadom na jazdnú situáciu.

Počas jazdy sa rýchlosť nastavená spínačom tempomatu (umiestneným na pravom riadidle) zobrazuje v ľavej dolnej časti rýchlomeru. Systém prostredníctvom TBW dosahuje plynulý prechod na špecifikovanú rýchlosť a má mimoriadne kultivovaný prejav, najmä pri jazde do kopca. V prípade modelov s manuálnou prevodovkou sa tempomat zruší stlačením spojky alebo brzdy, prípadne otočením plynu.

Pri variante s prevodovkou DCT (v režime AT) sa po dokončení spomaľovania s aktívnym tempomatom – a obnovení pôvodnej rýchlosti – model Gold Wing vráti k danej predvoľbe s príslušnou koncepciou radenia.

Luxusné prístrojové vybavenie vytvára jedinečný kokpit. Na budíkoch sú použité rôzne farby s nízkym kontrastom a tmavými tónmi, ktorých okrajové oblasti vytvárajú kužeľovité sklony navodzujúce hĺbkový dojem. Kruh s kovovou textúrou obklopuje každý z budíkov, pričom stupnice žiaria v LED vyhotovení, čím vzniká dojem hĺbky a pokojný, chladný obraz.

Sedempalcový plnofarebný displej TFT z tekutých kryštálov poskytuje všetky informácie pre audio a navigačné systémy, ako aj voľbu jazdných režimov a nastavení pruženia. Informácie sa zobrazujú v diferencovaných segmentoch vo funkčne zvolenom poradí, aby jazdec mal možnosť odčítať všetky potrebné údaje s minimálnym pohybom očí.

Jas sa nastavuje automaticky (s maximálnou svetelnou intenzitou obrazovky 1 000 cd), pričom si jazdec môže zároveň vybrať až z 8 úrovní jasu. Tlak v pneumatikách sa zobrazuje ako číselný údaj v ľavej dolnej časti prístrojového panelu.

Pýchou na stredovej konzole a v oblasti inteligentného kľúča Smart Key je znak Gold Wing. Jeho ostrý 3D dvojfarebný chrómovaný dizajn spája silu a dôstojnosť hlavy leva s majestátnymi krídlami orla pripraveného schmatnúť korisť do roztvorených pazúrov. Aktivuje všetky systémy motocykla a obsahuje aj núdzový kľúč. Ak máte so sebou inteligentný kľúč Smart Key, máte možnosť zapnúť alebo vypnúť zámku zapaľovania a riadidiel.

Pre rok 2021 sa zadný horný box rozširuje o ďalších 11 l, čím sa celková kapacita dostáva na 121 l. Na želanie sú k dispozícii exkluzívne navrhnuté vnútorné tašky. Manipulácia s batožinou je jednoduchá. Keď je k dispozícii inteligentný kľúč Smart Key, jedno tlačidlo otvorí všetky kufre. Taktiež je možné dočasné odomknutie pomocou diaľkového ovládača; tlačidlo odomknutia na inteligentnom kľúči Smart Key umožňuje cestujúcemu získať okamžitý prístup ku kufrom. Hydraulické tlmiče zvyšujú plynulosť otvárania a zatvárania. Stlačenie a podržanie tlačidla (call button) vyvolá blikanie smeroviek.

Keďže model Gold Wing Tour je kompatibilný s rozhraniami Apple CarPlay™ a Android Auto™, jazdec môže využívať prispôsobené informácie a obsah zo svojho telefónu, ako sú jeho telefónne čísla a zoznamy skladieb. Do výbavy bolo zaradené aj pripojenie Bluetooth a na káblové pripojenie sú k dispozícii dve zásuvky USB typu C.

Po novom modernizované, ľahké reproduktory dosahujú vynikajúcu kvalitu zvuku s krištáľovo čistým zvukom. Pre ešte príjemnejší zážitok z jazdy je k dispozícii ovládanie zvuku pre spolujazdca; ovládače sú umiestnené v hornej časti pravého kufra, pričom je možná regulácia hlasitosti, prepínanie zdroja zvuku a rýchle pretáčanie dopredu.

Navigačný systém je zobrazovaný na 7-palcovom farebnom TFT displeji z tekutých kryštálov v strede prístrojového panelu a obsahuje aj gyrokompas – čo znamená, že v navádzaní po trase pokračuje aj pri jazde v tuneli. Možné je aj zrušenie ľubovoľného bodu na trase alebo vyvolanie príkazu „choď domov“ počas jazdy. Mapy sa aktualizujú a zároveň ponúkajú možnosť zadania až 99 rôznych trasových bodov pre podrobné plánovanie cesty.

Objem palivovej nádrže je 21 litrov pri spotrebe paliva 5,5 litra/100 km.

**3.2 Podvozok**

* ***Zdvojený rám z hliníkovej zliatiny***
* ***Predné zavesenie s dvojitými priečnymi ramenami a zadné zavesenie typu Pro-Arm***
* ***Úroveň tlmenia predných a zadných kolies sa prispôsobuje zvolenému jazdnému režimu***
* ***Elektricky nastaviteľné predpätie zadnej pružiny***
* ***ABS a duálny kombinovaný brzdový systém (Dual-Combined Braking System, D-CBS)***

Odlievaný hliníkový dvojnosníkový rám modelu Gold Wing Tour je navrhnutý tak, aby vtesnal motor do obmedzeného priestoru; jeho konštrukčná hrúbka je optimalizovaná v každej oblasti, aby poskytovala hladkú a stabilnú jazdu od rýchlosti chôdze vyššie, či už po úzkych uličkách mesta alebo na otvorenej ceste.

Okrem posunutia predného kolesa vpred pri úplnej kompresii pruženia je ďalšou výhodou predného zavesenia s dvojitými priečnymi ramenami zníženie klzného trenia (z vychýlenia pri prejazde po nerovnostiach a vstupu riadenia), ktoré vytvára štandardná teleskopická vidlica, keď sa stĺpiky pohybujú hore a dole v nohe vidlice. Ložiská sa používajú vo všetkých oblastiach puzdra hriadeľa na riadenie a zdvih zavesenia, čo ešte výraznejšie znižuje trenie.

Ovládanie riadenia – prostredníctvom dvojitých držiakov vidlice – je tiež oddelené od odpruženia, ktoré zabezpečuje jediný tlmič nárazov, vďaka čomu je zatáčanie modelu Gold Wing Tour svižnejšie a jednoduchšie. Patentované priečne spojovacie tyče riadenia navyše spájajú riadidlá s prednou nápravou a čapom riadidiel, čo v jazdcovi vzbudzuje dokonale prirodzený pocit z jazdy.

Hodnoty sklonu vidlice a závleku sú 30,5°/109 mm, s rázvorom kolies 1695 mm. Model Gold Wing Tour váži s prevádzkovými kvapalinami 385 kg; verzia s prevodovkou DCT 390 kg.

Duálny kombinovaný brzdový systém (D-CBS) optimálne rozdeľuje brzdné sily na predné a zadné kolesá. Použitie jedného modulátora ABS s ľahkým obehom – integrovaného do riadiacej jednotky bŕzd – pomáha znižovať hmotnosť brzdového systému. Pracuje tiež v súčinnosti s aktuálne zvoleným jazdným režimom a automaticky upravuje brzdné vlastnosti podľa jazdnej situácie. Duálne 320 mm predné kotúče sú uchytené 6-piestikovými strmeňmi, zatiaľ čo zadný 316 mm kotúč 3-piestikovým strmeňom.

Model Gold Wing Tour ťaží aj z kyvného ramena Pro-Arm, ktoré sa pripája k rámu na jeho ľavej strane. Pravá strana slúži na prístup na realizáciu údržby. To poskytuje oveľa väčšiu voľnosť pri dizajne a zjednodušuje zvládanie stroja pri jazde; zároveň prispieva k stabilite. Pro-Link poskytuje progresívne odpruženie a pohodlie, zatiaľ čo sférické kĺby použité na všetkých prvkoch eliminujú torziu.

Úroveň tlmenia sa nastavuje elektricky podľa jazdného režimu. Krokové motory umiestnené v predných a zadných tlmičoch pohybom ihiel regulujú prietok oleja a prispôsobujú tlmiacu silu konkrétnej jazdnej situácii. Predpätie zadnej pružiny sa tiež nastavuje elektricky. Nezávisle od 4 jazdných režimov sú k dispozícii 4 nastavenia predpätia podľa zaťaženia, od mäkkých po tvrdé: jeden jazdec; jazdec s batožinou; jazdec so spolujazdcom a jazdec so spolujazdcom plne naložení batožinou. Nastavenie sa zobrazuje na TFT displeji a konfiguruje sa prepínačom.

**3.3 Motor**

* ***Horizontálne uložený*** ***plochý šesťvalcový 24-ventilový motor SOHC***
* ***Elektricky ovládaný plyn (Throttle By Wire, TBW) so 4 jazdnými režimami na prispôsobovanie výstupného výkonu***
* ***Selektívne riadenie krútiaceho momentu Honda (Honda Selectable Torque Control, HSTC)***
* ***Jazdné režimy ovládajú aj HSTC, tlmenie pruženia a brzdnú silu***
* ***Funkcia vypnutia motora pri voľnobehu (Idling Stop) a integrovaný štartovací generátor (Intergrated Starter Generator, ISG) vo verzii s prevodovkou DCT***
* ***Asistent rozjazdu do kopca (Hill Start Assist, HSA)***
* ***6-stupňová manuálna prevodovka s pomocnou/klznou spojkou a elektrickým spätným chodom***

Aby bol naplnený manévrovací potenciál podvozku – a zachovaný návykový prenos výkonu a pocit z jazdy, ktoré sú významnou súčasťou kúzla tejto ikony – bol motor modelu Gold Wing Tour s objemom 1 833 cm3 kompletne prepracovaný. Stále hovoríme o horizontálne uloženom plochom šesťvalci, ale so štyrmi ventilmi na valec namiesto dvoch a s omnoho kompaktnejšími rozmermi a hmotnosťou zníženou o 6,2 kg.

Maximálny výkon 93 kW sa dostaví pri 5 500 ot/min, zatiaľ čo maximálny krútiaci moment 170 Nm sa dosahuje pri 4 500 ot/min. Veľkosť vŕtania 73 mm zodpovedá zdvihu 73 mm; ľavý a pravý valec sú posunuté o 4 mm a vložky valcov sú hliníkové. Kompresný pomer je nastavený na 10,5:1.

Hlavy valcov Unicam – sacie ventily sú ovládané finger-follower vahadlom, výfukové ventily valcovými vahadlami – tiež využívajú koaxiálny hriadeľ vahadla pre sanie aj výfuk.

Spaľovacie komory majú vďaka 4 ventilom konštrukciu v tvare „sedlovej strechy“ kde sacie kanáliky sú skonštruované tak, aby prispievali k „vírivému“ prúdeniu vnútri valcov, ktoré pomáha zlepšovať účinnosť spaľovanie. Boky piestov sú pokryté vrstvou molybdénu na zníženie trenia. Riadenie motora s elektricky ovládaným plynom (Throttle By Wire, TBW) pridáva 4 jazdné režimy, ktoré menia charakter a výkon, vo väzbe na tlmenie pruženia a duálny kombinovaný brzdový systém (D-CBS):

Režim **TOUR** je základné nastavenie pre pohodlie a výkon. Poskytuje priamy 100 % pomer otvorenia medzi rukoväťou plynu a vlastnou škrtiacou klapkou, so štandardným nastavením tlmenia a rozložením brzdnej sily na predné a zadné koleso.

Režim **SPORT** ponúka najvyšší pomer medzi plynom a škrtiacou klapkou a poskytuje ostré zrýchlenie s tvrdším pružením a vyšším účinkom pedálu zadnej brzdy.

Režim **ECON** prináša najnižšiu spotrebu paliva a pohodlnú jazdu na dlhé trate, s nižším pomerom rukoväte plynu ku škrtiacej klapke, štandardným pružením a brzdnou silou.

Režim **RAIN** zmierni výkon s ohľadom na vlhké a klzké podmienky, s najnižším pomerom rukoväte plynu ku škrtiacej klapke, štandardným rozložením brzdnej sily a mäkkým tlmením pruženia.

Systém selektívneho riadenia krútiaceho momentu Honda (Honda Selectable Torque Control, HSTC) zároveň nepretržite monitoruje a udržuje trakciu zadných kolies za každých jazdných podmienok, aby sa jazdec počas jazdy cítil sebavedomejšie. Jeho úroveň vstupu sa tiež nastavuje prostredníctvom TBW podľa zvoleného jazdného režimu.

Motor je na zadnej strane vybavený dvoma sacími potrubiami, táto konštrukcia vytvára pri nasávaní vzduchu vírenie. Výsledkom je efektívnejšie využitie celej plochy vzduchového filtra a zníženie odporu. Vnútorné tvarovanie oboch potrubí je optimalizované tak, aby zodpovedalo sacím impulzom rozsahu nízkych otáčok motora, čím sa zlepšuje odozva a krútiaci moment pri menej otvorenej škrtiacej klapke. Jednodielna škrtiaca klapka zrýchľuje prúdenie vzduchu a zlepšuje odozvu.

Hlboký zvukový prejav motora vhodne dopĺňa dunivý zvuk výfukov, to všetko bez nadmerného hluku. Prierezové plochy výfukového potrubia sú pri dvoch zo šiestich valcov znížené o 20 %, čo zvyšuje hlasitosť a hĺbku zvuku.

Integrovaný štartovací generátor (Integrated Starter Generator, ISG) kombinuje generátor a štartér do jedného komponentu, pričom z generátora sa pri reverznom napájaní stáva štartér. Je o 2,4 kg ľahší ako štandardný systém. Na pohon hnacích prevodov ISG sa používajú špirálové prevody, ktoré znižujú mechanický hluk.

Kľúčovými charakteristikami funkcie vypnutia motora pri voľnobehu (Idling Stop) (ak je vo výbave prevodovka DCT) sú ultra tiché štartovanie motora vďaka použitiu ISG a hladký prejav pri štartovaní dosahovaný kombináciou prevodovky DCT a ovládania TBW. Keď zastavíte na semafore so zapnutou funkciou vypnutia motora pri voľnobehu, motor sa automaticky vypne po 3 sekundách a na opätovné naštartovanie stačí jazdcovi otočiť rukoväť plynu.

Systém je riadený tak, aby sa tlak hydraulického oleja vopred privádzal k rozvodu prevodovky DCT, čím sa aktivuje spojka pri štartovaní motora. Výsledkom je kratší časový interval medzi okamihom, keď jazdec otvorí škrtiacu klapku a uvedením motocykla do pohybu. Na potlačenie trhaného prejavu TBW otvára škrtiacu klapku postupne po otočení plynu, čím sa dosahuje plynulá akcelerácia, ktorá dokonale zapadá do koncepcie modelu Gold Wing. Funkciu automatického vypnutia motora pri voľnobehu je možné zapnúť alebo vypnúť pomocou spínača na pravom riadidle.

Pri rozjazde do kopca na bežnom motocykli býva často potrebné súčasne uvoľniť brzdy, otvoriť škrtiacu klapku a obsluhovať spojku podľa sklonu svahu. Aby sa toto úsilie zjednodušilo, model Gold Wing Tour v manuálnej verzii aj verzii s prevodovkou DCT ponúka asistenta rozjazdu do kopca (Hill Start Assist, HSA).

Po zastavení na svahu ďalšie rýchle stlačenie brzdovej páky spôsobí, že modulátor ABS vyvinie hydraulický tlak na strmeň zadnej brzdy. Pri rozjazde – aj keď je brzdová páka uvoľnená – hydraulický tlak dočasne zachová brzdnú silu (asi 3 sekundy), aby bol možný rozjazd do kopca obsluhou plynu. Ak je v systém prevádzke, rozsvieti sa indikátor HSA, ktorý informuje jazdca.

Šesťstupňová manuálna prevodovka je tiež vybavená technológiou „cam damper“ medzi spojkou a prevodovkou, ktorá oddeľuje jednotlivé zotrvačné hmotnosti, znižuje hluk a zvyšuje kvalitu/životnosť radenia. Pomocná a trecia spojka (s menším počtom diskov a zníženým hydraulickým trením v uvoľňovacom mechanizme) nahrádzajú tradičnú hydraulickú pomocnú spojku. To znižuje zaťaženie spojky na páke o 20 % a tiež vyhladzuje podraďovanie; ku kvalitnému pocitu podraďovania prispieva aj mechanizmus sklzu. Elektrický spätný chod je technológia známa z predchádzajúceho modelu.

**3.4. Dvojspojková prevodovka (DCT)**

* ***Sedemstupňová prevodovka DCT tretej generácie***
* ***Plynulejšia, tichšia s rýchlejším preraďovaním nahor a nadol***
* ***Režim chôdze umožňuje stroju vykonávať pomalý pohyb dopredu alebo dozadu***
* ***4 jazdné režimy tiež upravujú prejav prevodovky DCT pre optimalizovanú odozvu***
* ***Optimalizovaná manévrovateľnosť pri nízkej rýchlosti pre rok 2020***

Technológia DCT od spoločnosti Honda je aktuálne v jedenástom roku výroby a v Európe sa predalo viac ako 140 000 kusov jednostopových vozidiel Honda vybavených prevodovkou DCT. Poskytuje konzistentné a plynulé radenie rýchlostí nahor aj nadol a pri používaní sa s ňou jazdec dokáže zžiť veľmi rýchlo. Používa dve spojky: jednu na štartovanie a 1., 3. a 5. prevodový stupeň, a druhú pre 2., 4. a 6. prevodový stupeň, s hlavným hriadeľom pre každú spojku umiestneným vo vnútri druhej spojky pre kompaktné zapuzdrenie.

Každá spojka je nezávisle ovládaná vlastným elektrohydraulickým okruhom. Keď dôjde k preradeniu, systém vopred vyberie cieľový prevodový stupeň pomocou spojky, ktorá sa momentálne nepoužíva. Prvá spojka sa potom elektronicky odpojí a v rovnakom čase zaskočí druhá spojka.

Výsledkom je dôsledná, rýchla a bezproblémová zmena prevodového stupňa. Ďalej, keďže dvojité spojky prenášajú pohon z jedného prevodového stupňa na druhý s minimálnym prerušením náhonu zadného kolesa, minimalizuje sa akýkoľvek rázový efekt pri radení a nakláňanie stroja, vďaka čomu preradenie pôsobí priamo a hladko. Medzi ďalšie výhody patrí trvácnosť (pretože prevodové stupne sa nemôžu poškodiť neúspešným zaradením prevodového stupňa), nemožnosť zhasnutia motora, jazdenie v meste vo väčšej pohode, znížená únava jazdca a zvýšená schopnosť sústrediť sa na dráhu jazdy, ako aj body brzdenia a akcelerácie.

Systém DCT ponúka dva odlišné prístupy k jazde – automatické nastavenie s predprogramovanými schémami radenia, ktoré neustále snímajú rýchlosť vozidla, zvolený prevodový stupeň a otáčky motora, aby bolo možné rozhodnúť, kedy má dôjsť k radeniu, a manuálne radenie, pri ktorom sa prevodové stupne volia pádlami na ľavom riadidle.

Tretia generácia – a prvá so 7 prevodovými stupňami – prevodovky DCT modelu Gold Wing je špeciálne navrhnutá pre jazdy na dlhé trate; a zároveň poskytuje mimoriadne plynulé a rýchle radenie.

Zároveň je optimalizovaná pre manévrovateľnosť pri nízkej rýchlosti, s blízkymi prevodovými pomermi na zmiernenie rázov pri radení. Vo vyššom rýchlostnom pásme sú prevodové pomery nastavené ďalej od seba, aby sa znížili otáčky motora. V oboch rýchlostných pásmach sa zvyšuje komfort, keďže radenie nahor aj nadol prebieha na maximálnej kvalitatívnej úrovni.

Hluk a rázy pri radení boli riešené počas celého vývoja tretej generácie, pričom gumičky tlmenia hluku na oboch koncoch vedenia vidlice a prednom ramene výrazne znížili akýkoľvek nárazový zvuk počas radenia prevodových stupňov.

Medzi spojkou a hlavným hriadeľom je inštalovaný pružinový tlmič, ktorý absorbuje krútiaci moment v smere otáčania, čím znižuje hluk a rázy pri dotyku medzi spojkou a hlavným hriadeľom pri radení rýchlostí.

Prevodovka DCT modelu Gold Wing je vybavená režimom chôdze vpred rýchlosťou 1,8 km/h a vzad rýchlosťou 1,2 km/h, ktorý sa ovláda prepínačom +/- na ľavom riadidle s okamžitou odozvou.

Hlavný hriadeľ využíva dvojitú rúrkovú štruktúru, pričom vonkajší hlavný hriadeľ (spojený s párnymi prevodmi) je spojený s vnútorným hriadeľom reťazou prostredníctvom ozubených kolies na protiľahlom hriadeli. Táto konštrukcia stavia vonkajší hlavný hriadeľ do roly spätného voľnobežného hriadeľa, čoho výsledkom je ľahký reverzný mechanizmus s kompaktnou konštrukciou – bez potreby akéhokoľvek spätného voľnobežného hriadeľa.

Pri aktivácii režimu chôdze sa využívajú dve spojky DCT na umožnenie pohybu dozadu so spojkou č. 1 a dopredu so spojkou č. 2. Týmto spôsobom je možné sa pohybovať vpred alebo vzad rýchlosťou chôdze iba s ovládaním spojky bez nutnosti preraďovania. Systém elektronicky ovládaného plynu TBW ďalej reguluje rýchlosť pomocou jemného ovládania spojky, pri zachovaní určitých otáčok motora, čím zaisťuje ovládateľnosť s pocitom bezpečia v najrôznejších situáciách.

4 jazdné režimy sú previazané so systémom DCT. Všetky zdieľajú rovnaký charakter motora, prenos výkonu a nastavenie pruženia ako model s manuálnou prevodovkou, pridávajú však ďalšie parametre špecifické pre systém DCT:

Režim **TOUR** používa predvolené nastavenie pre plynulé zapojenie spojky a radenie rýchlostí v režime automatickej prevodovky s pásmom od nízkych otáčok po vysoké pre radenie prevodových stupňov.

Režim **SPORT** využíva priamejšie zapájanie spojky s radením prevodových stupňov naprogramovaným v rozsahu od stredných po vysoké otáčky.

Režim **ECON** ponúka mäkké zapojenie spojky s udržiavaním prevodových stupňov na nízkych až stredných otáčkach a predvoleným prejavom radenia.

Režim **RAIN** tiež ponúka mäkkú spojku, využíva rozsah s udržiavaním prevodových stupňov na nízkych až stredných otáčkach a vyznačuje sa pomalším radením v režime automatickej prevodovky.

**4. Technické špecifikácie**

|  |  |
| --- | --- |
|  MOTOR |   |
| Typ | Kvapalinou chladený 4-taktný 24-ventilový SOHC, horizontálne uložený-6 valec |
| Objem | 1 833 cm3 |
| Počet ventilov na valec | 4 |
| Vŕtanie x zdvih | 73 mm x 73 mm |
| Kompresný pomer | 10,5:1 |
| Max. výstupný výkon | 93 kW/5 500 ot/min |
| Max. krútiaci moment | 170 Nm/4500 ot/min |
| Kapacita oleja | 4,4 litra (MT)/5,6 litra (DCT) |
| Emisie CO2  | 127 g/km  |
| PALIVOVÝ SYSTÉM |  |
| Karburácia | Elektronické vstrekovanie paliva PGM-FI |
| Vŕtanie škrtiacej klapky | 50 mm |
| Vzduchový filter | Viskózny papierový filter kazetového typu |
| Objem palivovej nádrže | 21,1 litra |
| Spotreba paliva | 5,5 litra/100 km |
| ELEKTRICKÝ SYSTÉM |  |
| Štartér | Systém integrovaného štartovacieho generátora |
| Kapacita batérie | 12 V/20 AH |
| Kapacita výroby energie ACG | 12 V/120 A |
| HNACIA SÚSTAVA |  |
| Typ spojky | (MT) Hydraulická, mokrá, lamelová spojka s vinutými pružinami, pomocná klzná vačka(DCT) Hydraulická, mokrá, lamelová spojka s ovládaním tlaku oleja |
| Typ prevodovky | 6-stupňová MT (vrátane overdrive a elektrického systému spätného chodu)7-stupňová prevodovka DCT so spiatočkou |
| Primárna redukcia | 1,795 (79/44) |
| Prevodové pomery | (DCT) 1.: 2,167 2.: 1,696 3.: 1,304 4.: 1,038 5.: 0,821 6.: 0,667 7.: 0,522 sp. chod: 1,190(MT) 1.: 2,200 2.: 1,417 3.: 1,036 4: 0,821 5.: 0,667 6.: 0,522 |
| Koncová redukcia | Strana motora 0,972Strana zadného kolesa 2,615 |
| Pohon nápravy | Uzavretý hriadeľ |
| RÁM |  |
| Typ | Odlievaný hliník, dvojitá rúrka |
| PODVOZOK |  |
| Rozmery (D x Š x V) | D: 2 615 mmŠ: DCT 905 mm/MT 925 mmV: 1 430 mm |
| Rázvor | 1695 mm |
| Uhol prednej vidlice | 30,5° |
| Závlek | 109 mm |
| Polomer otáčania | 3,4 m |
| Výška sedadla | 745 mm |
| Svetlá výška | 130 mm |
| Pohotovostná hmotnosť | MT 385 kg/DCT 390 kg  |
| ODPRUŽENIE |   |
| Predné | Dvojité priečne ramená |
| Zadné | Pro Link |
| KOLESÁ |  |
| Predné | 130/70R 18 |
| Zadné | 200/55R 16 |
| Veľkosť disku vpredu | 18 x MT3,5 |
| Veľkosť disku vzadu | 16 x MT6,0 |
| BRZDY |   |
| Typ systému | Elektronicky riadený kombinovaný systém ABS |
| Predné | Dvojitý hydraulický kotúč, 320 mm x 4,5 mm, s 6-piestovými strmeňmi, plávajúcimi rotormi a sintrovanými doštičkami  |
| Zadné | Ventilovaný kotúč, 316 mm x 11 mm, s 3-piestovým strmeňom a sintrovanými doštičkami |

 Všetky technické údaje sú provizórne a môžu sa zmeniť bez predchádzajúceho upozornenia.

\*\* Upozorňujeme, že uvedené hodnoty vychádzajú z výsledkov získaných spoločnosťou Honda za štandardizovaných testovacích podmienok predpísaných systémom WMTC. Testy sa vykonávajú na rolovacej dráhe s použitím štandardnej verzie vozidla s jedným jazdcom a bez dodatočnej voliteľnej výbavy. Skutočná spotreba paliva sa môže líšiť v závislosti od spôsobu jazdy, údržby vozidla, počasia, stavu vozovky, tlaku v pneumatikách, montáže príslušenstva, nákladu, hmotnosti jazdca a spolujazdca a ďalších faktorov.